《读南华外篇述以四言十五章 其十三 山木》
明代·郭之奇

木以无用，斤斧弗从。雁以不鸣，身游釜中。不材与材，各有遭逢。

先生何处，绝累行空。为木则椿，为雁则鸿。二者之间，一蛇一龙。

人物之祖，黄帝神农。云孙日邈，安知道宗。鲁侯忧鲁，皮以灾躬。

涉江浮海，大莫可通。虚舟相触，惼心亦融。人能虚己，其孰能壅。

毫毛不挫，已成卫钟。意怠之鸟，毕世从容。枳棘之猿，竟日匆匆。

陈蔡休食，击槁歌风。木声人声，当人心胸。无受人益，以安天穷。

圣人晏然，体逝而终。螳蝉与鹊，忘身若瞢。栗林逆旅，谁私谁公。

贤不自贤，何往不崇。林回弃璧，虞人谇弓。不忮不求，胡不大同。

作者简介：郭之奇（1607年－1662年），字仲常，号菽子，又号正夫、玉溪。广东揭阳县榕城东门（今广东揭阳市榕城区）人。为南明大臣，历任南明文渊阁大学士加太子太保（相当宰相）兼吏部尚书、兵部尚书，率军转战闽粤滇黔抗清，于顺治十八年（1661年）在广西桂林为清将韦永福所俘，翌年殉国。清乾隆四十一年（1776年）追谥忠节。